
	Παρουσίαση  βιβλίου του Κοσμά Γ. Οικονόμου

Περιλοές με σέβος

Έμμετρη ποίηση στην κυπριακή διάλεκτο
στο Σπίτι της Κύπρου

Με επιτυχία πραγματοποιήθηκε τη Δευτέρα 28 Νοεμβρίου 2022, στο  Σπίτι της Κύπρου, με τη στήριξη του Υφυπουργείου Πολιτισμού της Κυπριακής Δημοκρατίας, η εκδήλωση παρουσίασης  της ποιητικής συλλογής  του Κοσμά Γ. Οικονόμου, «Περιλοές με σέβος.  Έμμετρη ποίηση στην κυπριακή διάλεκτο» των Εκδόσεων Κ. Επιφανίου.

Αφού καλωσόρισε τους συντελεστές και τους παρευρισκόμενους ο Λειτουργός του Σπιτιού της Κύπρου κ. Τάκης Βοϊλας,  χαιρετισμό απηύθυνε  ο Ομότιμος Καθηγητής  του Εθνικού και Καποδιστριακού Πανεπιστημίου Αθηνών κ. Ανδρέας Βοσκός. Για  το βιβλίο μίλησε ο Φιλόλογος, εκ των επιμελητών της  έκδοσης, κ. Άγγελος Σμάγας και ακολούθησε  αντιφώνηση από τον συγγραφέα.  Η εκδήλωση  πλαισιώθηκε  με μουσικό πρόγραμμα στην κυπριακή διάλεκτο με τη συνοδεία λαούτου, από τον Κυριάκο Μαρκουλή. 
Περιλοές με σέβος είναι ο τίτλος της νέας ποιητικής συλλογής του Κοσμά Γ. Οικονόμου, η οποία περιλαμβάνει έμμετρη ποίηση στην κυπριακή διάλεκτο (ποιήματα, δίστιχα - τετράστιχα και εξάστιχα ερωτικά, μονόστιχα και δίστιχα γνωμικά, κ.α.). Την επιμέλεια της έκδοσης είχε ο ποιητής και συγγραφέας Παντελής Ν. Κακολής ενώ τις διορθώσεις ανέλαβε ο φιλόλογος δρ Άγγελος Σμάγας. Την έκδοση χαιρετίζει και ο λαϊκός ποιητής Αντώνης Ν. Κατσαντώνης, πρόεδρος του Παγκύπριου Ομίλου Λαϊκών Ποιητών και Φίλων της Ποίησης. Η συλλογή αυτή είναι η τρίτη στη σειρά για τον Κ. Γ. Οικονόμου ο οποίος παρουσιάζει σ' αυτήν, την «ποιητική σοδειά» του από το 2015 μέχρι το 2021.   
Την άχρωμην μου την ζωήν τζιείνη την χρωματίζει

γιατ' έχει μμάδκια βένετα τζιαι σιείλη που κιρμίζι.

***

Το «γιατί» εν αννοιχτάριν τζιαι το «ξέρω» κλειωνιά

για τον νουν κάθε αδρώπου μέσ' σε τούτον τον τουνιάν!

Ο Κοσμάς Γ. Οικονόμου γεννήθηκε στην Αμμόχωστο το 1972. Έχει εκδώσει τρεις ποιητικές συλλογές και από το 2017 επιμελείται την ετήσια έκδοση του Ημερολογίου του Μουσείου Μύλοι Χατζηγιώρκη, το οποίο περιλαμβάνει δικά του δίστιχα (ευχές, ερωτικά και γνωμικά) στην κυπριακή διάλεκτο, καθώς επίσης και κυπριακές παροιμίες. Έχει διακριθεί σε διαγωνισμούς λαϊκής ποίησης. Είναι ο στιχουργός του τραγουδιού Το Προσκύνημα, το οποίο κέρδισε το 1ο βραβείο στον Διαγωνισμό Σύνθεσης Κυπριακού Τραγουδιού του ΡΙΚ το 2013. Έχει τιμηθεί από διάφορους φορείς για την προσφορά του στη λαϊκή ποίηση. Από το 2014 άρχισε να ασχολείται με την καταγραφή και επιμέλεια εκδόσεων, σχετιζόμενων με τη λαϊκή ποίηση (ποιητικές συλλογές και πρακτικά διαγωνισμών), έχοντας την πλήρη ή μερική επιμέλειά τους. Είναι γραμματέας του Πολιτιστικού Ιδρύματος Λευτέρη Οικονόμου και του Παγκύπριου Ομίλου Λαϊκών Ποιητών και Φίλων της Ποίησης, του οποίου είναι εκ των ιδρυτικών μελών.

Σύνδεσμος παρακολούθησης: https://diavlos.grnet.gr/room/1607?eventid=13078

